text: La CUP-CC planteja que el Tribunal Suprem no és competent en el cas del sumari de rebel·lió | Candidatura d'Unitat Popular
  La CUP-CC ha presentat un escrit davant el Tribunal Suprem on exposa els seus arguments per considerar que el Tribunal Suprem no és un òrgan competent per jutjar el cas on s'imputa rebel·lió a diverses investigades, entre d'altres, les exdiputades cupaires Mireia Boya i Anna Gabriel. Per l'organització independentista, va ser el propi Tribunal Suprem qui el 2014 davant d'una denúncia presentada pel partit UPyD referent a la Consulta del 9N per delictes com els que ara s'acusa a diversos polítics i activistes catalans va considerar que fets d'aquest tipus havien de ser processats en instàncies judicials a Catalunya. De fet, a dia d'avui hi ha diversos casos relacionats amb l'1 d'octubre i la darrera legislatura que es troben en discussió en jutjats de Barcelona.
  La CUP-CC situa al seu escrit la qüestió d'aquesta alteració dels criteris de competència en el marc del context d'excepció que s'està produint i de «dret penal de l'enemic» que inclou entre els seus trets fonamentals el relaxament de les garanties processals. L'escrit situa precisament en la denúncia de la falta de garantia de la imparcialitat i independència del Tribunal Suprem espanyol per diversos motius. Entre tots aquests, cal destacar el fet que el fiscal que va firmar la querella i l'actual fiscal general van ser companys de sala dels magistrats que han de resoldre o que la pròpia Soraya Saez de Santamaría, vicepresidenta del Govern espanyol s'hagi autoatribuït directament el resultat de determinades resolucions judicials dictades en el cas vulnerant així de manera flagrant la necessària separació de poders de l'Estat.